પત્થરોની હેરફેર માટેની ટ્રોલી ચલાવવા એક નાનકડો રેલ રોડ તો તૈયાર પણ થઈ ગયો હતો. ખાણમાંથી નીકળીને, વહીવટી મકાન પાસે થઈને એસએસ અને યુક્રેનિયન ટૂકડી માટે બંધાનારી બેરેકો પાસેથી એ રેલ રોડ પસાર થતો હતો. ચુનાના પત્થર માટેની છ ટન વજનવાળી ટ્રોલીને પાંત્રીસ-ચાળીસ સ્ત્રીઓની ટોળી ધકેલતી હતી. ઊંચી-નીચી રેલવેલાઈનની સમતુલા જાળવવા માટે, પત્થરોથી ભરેલી ટ્રકની બંને બાજુએ બાંધેલા તારને સ્ત્રીઓ ખેંચી રાખતી હતી. એમ કરવા જતાં કોઈ સ્ત્રી પડી જાય, તો કાં તો બીજી સ્ત્રીઓના પગ નીચે કચડાઈ જતી હતી, અથવા તો તેને રસ્તામાંથી હટાવી દેવામાં આવતી હતી! કારણ કે એ જુથમાં એક પ્રકારનો એવો આગવો જૈવિક આવેગ હતો જેને કોઈ રોકી શકે તેમ ન હતું! ધીમે-ધીમે ચાલતી ઈજિપ્સિયન જેવી લાગતી એ સ્ત્રીઓને જોઈને ઓસ્કરને ફરીથી એ જ ધૃણાનો ઉભરો આવવાનો અને લોહી ઉકળી ઉઠવાનો અનુભવ થયો, જેવો અનુભવ તેને ક્રેકુસા સ્ટ્રીટની ઉપરવાસની ટેકરી પર ઊભા-ઊભા થયો હતો! ગેટે તો આ વેપારીઓને પોતાના આધ્યાત્મિક પ્રવચનના શ્રોતા જ માનતો હતો, અથવા તો પોતાના ધંધાભાઈ! નીચે ચાલી રહેલી એ ઘાતકી ખેંચતાણની એમોનને કોઈ જ શરમ ન હતી. ક્રેકુસા સ્ટ્રીટની માફક જ અહીં પણ એક પ્રશ્ન ઉદ્ભવતો હતોઃ એસએસને કઈ બાબતે શરમ આવે તેમ હતી? એમોનને કઈ બાબતની શરમ આવે તેમ હતી?